Broj: 711-I-312-M-10/19-02-11

Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Bernarda Gršića, državnog tajnika u Središnjem državnom uredu za razvoj digitalnog društva,** za davanjem mišljenja Povjerenstva**,** na 36. sjednici, održanoj 25. siječnja 2019.g., daje sljedeće:

**MIŠLJENJE**

**Prihvaćanje poziva Svjetske banke, da na trošak pozivatelja dužnosnik Bernard Gršić, državni tajnik u Središnjem državnom uredu za razvoj digitalnog društva, prisustvuje programu „World Bank Group Government Capacity Building Program“, ne predstavlja povredu odredbi ZSSI-a.**

Obrazloženje

Zahtjev za davanjem mišljenja Povjerenstva podnio je Bernard Gršić, državni tajnik u Središnjem državnom uredu za razvoj digitalnog društva. U knjigama ulazne pošte zahtjev je zaprimljen 23. siječnja 2019.g., pod brojem: 711-U-488-M-10/19-01-2, povodom kojeg se vodi predmet broj M-10/19. Člankom 3. stavkom 1. podstavkom 8. ZSSI-a propisano je da su predstojnici državnih ureda dužnosnici u smislu navedenog Zakona. Povjerenstvo ukazuje da je Zaključkom broj 711-I-1782-IK-1534/16-01-1, donesenim na 157. sjednici Povjerenstva, održanoj 17. studenoga 2016.g., utvrdilo da su državni tajnici središnjeg državnog ureda dužnosnici u smislu članka 3. stavka 1. podstavka 8. ZSSI-a te da se na iste primjenjuju odredbe ZSSI-a, s obzirom da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) u navedenom Zakonu izvršena izmjena riječi „predstojnik državnog ureda“ u „državni tajnik središnjeg državnog ureda“. Podnositelj je stoga, povodom obnašanja dužnosti državnog tajnika Središnjeg državnog ureda za razvoj digitalnog društva, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik je uz zahtjev za davanjem mišljenja dostavio e-mail poziv Svjetske banke od 15. siječnja 2019.g., za program „World Bank Group Government Capacity Building Program“. Poziv je upućen dužnosniku Bernardu Gršiću te se u istom navodi kako se radi o programu na visokoj razini, otvorenom za ministre, zamjenike ministara, generalne direktore i njihove zamjenike te izvršne direktore. Ovaj jednodnevni Program održava se 9. veljače 2019.g. u Dubaiju, UAE, a tematski obrađuje pitanja iz nadležnosti Središnjeg državnog ureda za razvoj digitalnog društva. Svi polaznici Programa se također pozivaju i na nadolazeći World Government Summit, koji će se održati 10.-12. veljače 2019.g., također u Dubaiju, UAE. Pozivatelj navodi kako će se sudionicima Programa pokriti putni troškovi i troškovi smještaja.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Svjetska banka je međunarodna financijska institucija osnovana 1944.g., sa sjedištem u Washingtonu. Grupaciju Svjetske banke čine Međunarodna banka za obnovu i razvoj (International Bank for Reconstruction and Development, IBRD), Međunarodno udruženje za razvoj (International Development Association, IDA), Međunarodna financijska korporacija (International Financial Corporation, IFC), Multilateralna agencija za garantiranje investicija (Multilateral Investment Guarantee Agency, MIGA) i Međunarodni centar za rješavanje investicijskih sporova (International Center for Settlement of Investment Disputes, ICSID).

Republika Hrvatska postala je punopravnom članicom Svjetske banke 25. veljače 1993.g. Zakonom o prihvaćanju članstva Republike Hrvatske u Međunarodnom monetarnom fondu i drugim međunarodnim financijskim organizacijama na temelju sukcesije (Narodne novine, broj 89/92), Ministarstvo financija Republike Hrvatske određeno je kao nadležno tijelo za suradnju sa Svjetskom bankom te je ovlašteno u ime Republike Hrvatske obavljati sve poslove i transakcije koje su dopuštene prema Statutu Banke. Vlada Republike Hrvatske usvojila je također Strategiju partnerstva Međunarodne banke za obnovu i razvoj i Međunarodne financijske korporacije i Multilateralne agencije za osiguranje investicija s Republikom Hrvatskom za razdoblje FG14-17 na sjednici 29. svibnja 2013. godine, odobrenu od strane Odbora izvršnih direktora Svjetske banke u Washingtonu. Strategija partnerstva obuhvaća indikativni program kreditiranja IBRD-a u iznosu do 800 milijuna USD. U razdoblju trajanja Strategije partnerstva IFC planira uložiti u Republiku Hrvatsku iznos do 600 milijuna USD. Strategija partnerstva usredotočena je na pružanje potpore Republici Hrvatskoj za postizanje cilja da se članstvo u Europskoj uniji utemelji na stabilnoj gospodarskoj poziciji.

Središnji državni ured za razvoj digitalnog društva je središnje tijelo državne uprave sa zadatkom praćenja i unaprjeđenja razvoja digitalnog društva te usklađivanja sa smjernicama i regulativom Europske unije na području digitalnog društva i ekonomije. Središnji državni ured za razvoj digitalnog društva sudjeluje u donošenju i praćenju provedbe zakona i drugih propisa u području primjene digitalne infrastrukture i javnih digitalnih usluga u Republici Hrvatskoj; sudjeluje u promicanju i sustavnom unaprjeđivanju izgradnje digitalne infrastrukture u Republici Hrvatskoj, javnog pristupanja internetskim uslugama i sadržajima; koordinira razvoj i primjenu informacijske i komunikacijske tehnologije u javnim digitalnim uslugama; predlaže Vladi Republike Hrvatske donošenje Strategije popularizacije informatičke pismenosti u Republici Hrvatskoj; definira aktivnosti i metodologiju za praćenje napretka i procjenu učinaka politika za razvoj digitalnog društva; upravlja radom i pruža stručnu i administrativnu potporu Vijeću za državnu informacijsku infrastrukturu, sudjeluje u pripremi dokumentacije za korištenje pristupnih programa, strukturnih fondova i ostalih relevantnih programa Europske unije; osigurava jedinstvenu i trajnu dostupnost i ponovnu uporabu javnih službenih dokumenata i informacija Republike Hrvatske svim korisnicima pod jednakim uvjetima i nepristrano; obavlja stručne poslove uspostave i održavanja digitalnog Središnjeg kataloga službenih dokumenata Republike Hrvatske i objave podataka na Središnjem državnom portalu.

Povjerenstvo slijedom gore navedenog zaključuje kako je predmetni poziv dužnosniku Bernardu Gršiću upućen od strane međunarodne organizacije u kojoj Republika Hrvatska ima dugogodišnje članstvo i to u okviru nadležnosti tijela u kojem obnaša dužnost. Stoga se poziv Svjetske banke za pokrivanjem troškova prisustvovanja programu „World Bank Group Government Capacity Building Program“ u konkretnom slučaju ne može smatrati darom u smislu članka 11. ZSSI-a, odnosno prihvaćanje predmetnog poziva od strane dužnosnika Bernarda Gršića ne predstavlja povredu odredbi ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Bernard Gršić, elektroničkom dostavom
2. Objava na internetskoj stranici Povjerenstva
3. Pismohrana